Title: ประกาศสำนักนายกรัฐมนตรี เรื่องชื่อบุคคล

ประกาศสำนักนายกรัฐมนตรี

ประกาศสำนักนายกรัฐมนตรี
เรื่องชื่อบุคคล[๑]

ด้วยคณะรัฐมนตรีได้ประชุมปรึกษาว่า
การตั้งชื่อชายและหญิงยังมีลักลั่นอยู่ เพราะชื่อ ๆ เดียวกันอาจตั้งได้ทั้งสองเพศ
ไม่ทราบว่าชื่อนั้นเป็นชื่อชายหรือหญิง
ต้องอาศัยคำนำชื่อประกอบอีกชั้นหนึ่งจึงจะทราบ ถ้าหากมีหลักตั้งชื่อเพื่อให้รู้ว่าเป็นชื่อชายหรือหญิงได้
ก็จะเป็นระเบียบที่ดีควรแก่อารยธรรมของชาติ

อันที่จริง พี่น้องชาวไทยเราทางภาคพายัพและภาคอีสาน
ได้นิยมตั้งชื่อตามเพศมาจนทุกวันนี้ เช่น ชาย ชื่อ คำ หญิง ชื่อ คำแว่น ชาย ชื่อ
จัน หญิง ชื่อ จันดี เป็นต้น ซึ่งเป็นวัฒนธรรมของเราเองมาช้านานแล้ว
สมควรจะช่วยกันเชิดชูไว้เป็นขนบประเพณีประจำชาติ จึงได้ลงมติตั้งกรรมการขึ้นคณะหนึ่ง
มีนายนาวาเอก หลวงธำรงนาวาสวัสดิ์ ร.น. เป็นประธาน หม่อมกอบแก้ว  อาภากร ณ อยุธยา นางโกวิทอภัยวงศ์
เจ้าพระยาธรรมศักดิ์มนตรี พระราชธรรมนิเทศ พระนางเธอลักษมีลาวัณ พระสารประเสริฐ
นายพันเอก หลวงสารานุประพันธ์ พระยาสุนทรพิพิธและพระยาอนุมานราชธน เป็นกรรมการ
พระปฏิเวทย์วิศิษฎ์ เป็นเลขานุการ ให้พิจารณาวางหลักตั้งชื่อบุคคลให้เหมาะสมกับเพศ

บัดนี้ คณะกรรมการได้จัดวางหลักตั้งชื่อ
และวิธีใช้อักษรย่อชื่อ พร้อมด้วยทำบัญชีชื่อลำดับอักษรเป็นนามานุกรมตัวอย่าง
เสนอขึ้นมา คณะรัฐมนตรีได้พิจารณาแล้วลงมติเห็นชอบด้วยเป็นเอกฉันท์ จึงให้ประกาศเพื่อใช้เป็นปฐมฤกษ์ในวันชาติ
พุทธศักราช ๒๔๘๔ นี้

ขอชักชวนพี่น้องชาวไทยทั้งมวล
ให้ร่วมใจกันตั้งชื่อแสดงเพศตามหลักท้ายประกาศนี้สำหรับในกาลต่อไป
เพื่อดำรงไว้ซึ่งวัฒนธรรมไทย ส่งเสริมให้เฟื่องฟูเป็นศรีสง่าแก่ประเทศชาติ
ทั้งเป็นสวัสดิมงคลแก่เจ้าของชื่อตลอดไปชั่วกาลนาน

ประกาศมา ณ วันที่ ๒๔ มิถุนายน พุทธศักราช ๒๔๘๔
พิบูลสงคราม
นายกรัฐมนตรี

[เอกสารแนบท้าย]

๑. หลักตั้งชื่อบุคคล
๒. วิธีใช้อักษรย่อชื่อ
๓. นามานุกรมตัวอย่าง

(ดูข้อมูลจากภาพหมาย)

วิภา/ผู้จัดทำ
๘ พฤศจิกายน ๒๕๕๓
พัสสน/ผู้ตรวจ
๒๙ ธันวาคม ๒๕๕๓

[๑] ราชกิจจานุเบกษา
เล่ม ๕๙/-/หน้า ๑๙๘๖/๒๔ มิถุนายน ๒๔๘๔